કંકાવટીનગરી જેને કાલીગઢ પણ કહેતા જે નવ માઇલનાં વિસ્તારમાં ફેલાયેલી હતી. નગરની પૂર્વે સાત માળની પથ્થરની વાવ(હાલ ભાલેજમાં) આવેલી હતી. જેમાં મા ભદ્રકાળી બિરાજમાન હતા. કનકસેન રાજા પાવાગઢનાં પતાઇ રાજાનો ખંડિયો રાજા હતો. તેણે કનકસેન વિશે માતાજીનાં સંવાદ અંગેની વાત સાંભળી પોતાને પણ માતાજીનાં દર્શન કરાવવાની તેમજ વાતચીત કરાવવાની ઇચ્છા પ્રગટ કરી પરંતુ કનકસેને તેનો ઇનકાર કરી દીધો. પતાઇ રાજા આદ્યશક્તિમાં ખૂબ જ વિશ્વાસ ધરાવતો હતો. તેણે કંકાવટીનગરીમાંથી માતાજીને લઇ જવા માટે ચઢાઇ કરી ત્યારે જીદે ચઢેલો કનકસેન માતાજીને ભૂલી ગયો અને તેને અભિમાન આવી ગયું કે, પોતાની વીરતા આગળ કોઇની વિસાત નથી. તેણે પોતાના બાહુબળ અને સૈન્ય પર મુશતાક બની પતાઇ રાજા સાથે વેર વહોરી લીધું. પતાઇ રાજાએ જ્યાં કુંડ તળાવ પાસે પોતાના સૈન્ય સાથે પડાવ નાખીને માતાજીની આરાધના કરતા મહાકાલી માતા સ્વયં પ્રગટ થયા અને તેને પાવગઢ લઇ જવા જણાવ્યું. જેથી પતાઇ રાજા મહાકાલી માતાજીને સાથે લઇ નીકળ્યો. આ વાતની જાણ થતાં કનકસેન ખુલ્લી તલવાર સાથે પોતાના સૈન્યને લઇ દોડ્યો અને તેનો પીછો કર્યો.